Poročila, 21.8.2005


Naslov: NEURJE V POSAVJU

Napoved za  voditelja:

Dober dan. Ponoči so vzhodni del države zajela močna neurja, ki so zaradi velikih količin padavin povzročila veliko škode na stavbah in cestah. Najhuje je bilo v Posavju, predvsem v krški in sevniški občini. Ponekod v Posavju so prebivalce zaradi nevarnosti plazov izselili, prekinjena je železniška povezava med Zidanim mostom in Dobovo. Več o dogajanju na poplavljenih območjih pa naš dopisnik Goran Rovan.

Naj povem, da je bilo najhuje v krški občini, kjer je neurje pustošilo že enkrat pred tem. Tako je voda povsem uničila številne ceste, ki so bile in so še marsikje zaprte, zalila je številne hiše, po prvih podatkih več kot 60, sprožilo pa se je tudi veliko zemeljskih plazov, ki še ogrožajo stanovanjske hiše, zato so prebivalce dveh izselili. Prekinjen je bil tudi železniški promet, občasno tudi dobava elektrike. Zaradi zapore ceste je prišlo tudi do smrtne nesreče, saj se je ponoči motorist zaradi neprimerne hitrosti zaletel v prometno signalizacijo in podlegel poškodbam.

Štab civilne zaščite krške občine je aktiviral 125 reševalcev, vpoklicani so bili vsi gasilci, delavci Kostaka in Cestnega podjetja, razmišljajo pa tudi o tem, da bi pozvali še mehanizacijo iz brežiškega komunalnega podjetja. Za zdaj o škodi še ne morejo govoriti, ker je prizadeto veliko območje zagotovo ta ne bo majhna.

Močno deževje je pustošilo tudi v sevniški občini, kjer je prav tako zalilo številne hiše v sami Sevnici, na Blanci in Brezovem. Narasla Sevnična je odnesla tudi most, ogroža pa tudi tovarno Tanin. Na žalost v Posavju zdaj spet močno dežuje, tako da se bojijo, da s tem katastrofe še ni konec. Več o škodi pa v poročilih in dnevniku.

